Almuevennen
Store norske leksikon,Samfunn,Medier,Tidsskrifter
Almuevennen var et norsk ukeblad som utkom i perioden 1848–93. Almuevennen var grunnlagt av statsrevisor Johan Christian Johnsen som «et Ugeblad til Oplysningens Fremme blandt Menigmand».
Bladet fikk stor betydning for den politiske utviklingen, særlig på landsbygda. I sin glanstid i begynnelsen av 1870-årene hadde Almuevennen et opplag på rundt 22 000. Den liberale tone som preget bladet til å begynne med, ble etter hvert mer konservativ. Redaktør var hele tiden bladets eier, Johan Christian Johnsen.I 1893 ble bladet slått sammen med det konservative Fædrelandet til dagsavisen Landsbladet, som utkom til 1911 med Vilhelm Aubert som redaktør.